Pinkster 09 – God skep hemel op aarde vir sy volk – Openbaring 21-22 – NGK Somerstrand
Written by Chris van Wyk on 31/05/2020 . Posted in Ek kom gou - Pinkster 2020.
Die evangelies vertel vir ons dat die Here Jesus in die nag waarin Hy oorgelewer is, brood geneem en, nadat Hy God daarvoor gedank het, dit gebreek en gesê het:
"Dit is my liggaam; dit is vir julle. Gebruik dit tot my gedagtenis."
Net so ook het Hy ná die maaltyd die beker geneem en gesê:
"Hierdie beker is die nuwe verbond, wat deur my bloed beseël is. Gebruik dit, elke keer as julle daaruit drink, tot my gedagtenis."
Kom ons aanbid die Here, bely ons sonde, dank Hom vir sy vergifnis en maak gereed vir die Nagmaalsviering, terwyl die koor vir ons sing.
Lied 303 Eet die brood, drink die wyn
Sê saam met my:
Lied 303 gaan saggies in die agtergrond speel terwyl ons die tekens instel en ons dit elkeen by die huis gebruik.
Ons behandel die boek Openbaring. Vanoggend fokus ons op God wat hemel op aarde skep vir sy volk – hoofstuk 21-22.
21:1En ek het 'n nuwe hemel en 'n nuwe aarde gesien, want die eerste hemel en die eerste aarde het verbygegaan en die see was nie meer daar nie.
2Ek het toe die heilige stad, die Nuwe Jerusalem, uit die hemel van God af sien neerdaal. Sy was voorberei soos 'n bruid wat vir haar eggenoot versier is.
3Van die troon se kant af het ek toe 'n kragtige stem hoor sê: "Kyk, die woonplek van God is by die mense en Hy sal by hulle woon; hulle sal sy volke wees en God sal self by hulle woon as hulle God.
Die koms van die nuwe hemel en die nuwe aarde word in 'n enkele vers beskrywe. Dit vervang die ou hemel en aarde wat so pas met die laaste oordeel tot niet gegaan het. Die enigste detail waarop uitgebrei word, is die feit dat daar nie 'n see sal wees nie. Dit dui op die feit dat daar geen boosheid meer sal wees nie, aangesien die see as die woonplek van die Bose beskou is.
Die Nuwe Jerusalem daal uit die hemel neer (sommige manuskripte sê: "uit God se hemel") as gereed gemaakte bruid vir die Lam van God, waarmee 'n idilliese prentjie van "hemel op aarde" geskets word. Die versierde vrou staan in skerp kontras met die bose Babilon wat deur God vernietig is.
In 'n sekere sin word hemel en aarde een in die Nuwe Jerusalem, die Gods volk (Du Rand). Die plek ís ook die mense! Die gelowiges ís ook die stad van die Here God. Die droom van Jesaja 2 dat Jerusalem die ontmoetingsplek met God vir die nasies sal wees, word só uiteindelik in sy volheid bewaarheid!
Dit verklaar ook hoekom die nasies steeds deel van die beskrywing van die Nuwe Jerusalem, die Godsvolk, in die volgende hoofstuk sal wees. Hierdie is die vervulling van die OT ideaal van God wat 'n God vir sy volk is en hulle wat vir Hom 'n volk is. Dit was die ideaal van die Ou Verbond. Dit het die ideaal van die Nuwe Verbond gebly. Maar, soos in die Ou Verbond, het die vervulling van die belofte steeds 'n effek op die nasies. Presies hoe dit werk, is moeilik om te verklaar. Maar dit is wat die teks sê.
Dit is ook nie net die volke – let op die meervoud! – wat nou God se woonplek word nie, maar hulle ervaar 'n omvattende herstel wat God aankondig: elke traan word afgedroog, die dood word vernietig, daar sal nie meer gerou of gehuil word nie, want daar sal geen pyn meer wees nie. Die eerste dinge het verbygegaan, die nuwe het gekom.
5En Hy wat op die troon sit, het toe gesê: "Kyk, Ek maak alles nuut." Hy sê verder: "Skryf op, hierdie woorde is geloofwaardig en betroubaar."
6Verder het Hy aan my gesê: "Dit het gebeur!" Ek is die Alfa en die Omega, die Begin en die Einde. Ek sal aan die een wat dors is van die fontein van lewende water verniet gee.
Eden en die ideaal wat God vir die mens gehad het – 'n intieme lewensgemeenskap met Hom in daardie gebied tussen hemel en aarde – is hiermee herstel.
Ons is erfgename
7Die een wat oorwin, sal hierdie dinge erf, en Ek sal vir hom God wees en hy sal vir My 'n seun wees.
8Vir die lafaards egter, asook vir die onbetroubares, losbandiges, moordenaars, onsedelikes, towenaars, afgodsdienaars en al die leuenaars, wag hulle deel in die poel wat brand met vuur en swael, dit is die tweede dood."
Maar let op die kontras, net so in die verbygaan.
Die een wat oorwin – wat getrou en gehoorsaam bly tot die einde toe – dié sal alles erf, sal die woorde uit God se mond hoor, jy is myne.
Die res van die mensdom se deel is die tweede dood, die vuurpoel, waar die bose driemanskap saam met die dood en die doderyk reeds is.
Agt karaktereienskappe van dié mense wat dit nie sal maak nie word uitgespel: lafaards (dié wat bang geword het), onbetroubares óf ongelowiges (dié wat ontrou geword het), losbandiges (seksuele perverte), moordenaars, onsedelikes (pornois), towenaars (pharmakois – mense wat towerspreuke en dwelms gebruik), afgodsdienaars en al die leuenaars.
9Toe het een van die sewe engele wat die sewe bakke vol van die sewe laaste plae vashou na vore gekom en met my gepraat deur te sê: "Kom hierheen, ek sal aan jou die bruid wys, die vrou van die Lam."
10Hy het my toe in die Gees weggevoer na 'n groot en hoë berg en aan my die heilige stad Jerusalem, wat van God af uit die hemel neerdaal, gewys.
11Dit bevat die heerlikheid van God, haar glans is net soos 'n baie kosbare edelsteen, soos kristalhelder jaspis.
12Dit het 'n groot en hoë muur met twaalf poorte, en by die poorte is daar twaalf engele, en op die poorte is die name gegraveer; dit is die name van die twaalf stamme van die seuns van Israel.
13Aan die oostekant is daar drie poorte, aan die noordekant drie poorte, aan die suidekant drie poorte en aan die westekant drie poorte.
14Die muur van die stad het twaalf fondamente, en op hulle is twaalf name van die twaalf apostels van die Lam.
Een van die sewe engele met die sewe bakke wys dan vir Johannes die bruid, die vrou van die Lam.
In 'n heerlike beskrywing word die skoonheid van die Nuwe Jerusalem, die Godsvolk, beskrywe, wat in wese ook 'n beskrywing van God se heerlikheid is. Haar glans is dié van kristalhelder jaspis soos in Openbaring 4. Sy is veilig omdat daar 'n hoë muur om haar gebou is, met twaalf engele wat die volk by die twaalf poorte oppas. Die stad is gegrondves op twaalf fondamente, die twaalf apostels "van die Lam"
Dié getal twaalf (maal twee) staan vir die volle getal van die Godsvolk – beide die ou bedeling en die nuwe bedeling.
Jerusalem se heerlikheid
15Die engel wat met my gepraat het, het 'n goue meetstok vasgehou om daarmee die stad en haar poorte en haar muur te meet.
16Die stad is vierhoekig uitgelê, haar lengte is dieselfde as die breedte. Hy het toe die stad met 'n meetstok gemeet, twaalfduisend stadia: die lengte, die breedte en die hoogte daarvan was dieselfde.
17Hy het toe ook die muur daarvan gemeet. Dit is honderd vier en veertig el hoog in mensemaat, wat ook die engelemaat is.
18En die boumateriaal van die muur daarvan is van jaspis en die stad van suiwer goud, net soos 'n skoon spieël.
19Die fondamente van die stadsmuur is versier met elke soort edelsteen, die eerste fondament met jaspis, die tweede met saffier, die derde met agaat, die vierde met smarag,
20die vyfde met sardoniks, die sesde met karneool, die sewende met chrisoliet, die agtste met berilsteen, die negende met topaas, die tiende met chrisopraas, die elfde met hiasint en die twaalfde met ametis.
21En die twaalf poorte is twaalf pêrels, elkeen van die poorte was uit een pêrel. Die straat van die stad was van suiwer goud, soos deurskynende glas.
Weereens word 'n meetstok uitgehaal om die stad te meet – soos in Openbaring 11 waar Johannes die tempel van God moes meet – om te simboliseer dat hulle almal aan God behoort.
Die stad vorm 'n enorme kubus waarvan hoogte, breedte en lengte gelyk is – 12 000 stadion. Dit beteken dit is 'n 2 220 km kubus – so groot soos die hele Suid-Afrika, hoewel die presiese letterlike mate natuurlik nie so belangrik is as die feit dat dit groots is nie. Netso is die muur 65 m hoog is.
Dit is nie iets wat Johannes in die eerste eeu van ons jaartelling sou geweet het nie, maar iets wat sin maak uit ons kennis daarvan vandag. Dit is waarskynlik wel 'n getuienis van God se kennis wat allesomvattend is.
Hier is die 12 edelgesteentes waarmee die fondamente versier is, die fondamente waarop die name van die twaalf apostels van die Lam geskrywe staan:
JASPIS (ἴασπις) – groen – die hele stad Jerusalem is van jaspis gebou(Openb. 21:10-11), maar dit is ook die eerste edelgesteente op die fondamente (Openb. 21:19);
SAFFIER (σάπφιρος) – blou (Openb. 21:19);
AGAAT (χαλκηδών) – melkerig grys (Openb. 21:19);
SMARAG (σμάραγδος) – groen (Openb. 21:19);
SARDONIKS (σαρδόνυξ) – wisselende kleure (Openb. 21:20);
KARNEOOL (σάρδιον – Sardius) – rooi (Openb. 21:20);
CHRISOLIET (χρυσόλιθος) – geelgoud (Openb. 21:20);
BERIL (βήρυλλος) – blou of groen (Openb. 21:20);
TOPAAS (τοπάζιον) – geel (Openb. 21:20);
CHRISOPRAAS (χρυσόπρασος) – groen (Openb. 21:20);
HIASINT (ὑάκινθος) – blou (Openb. 21:20);
AMETIS (ἀμέθυστος) – pers of violet (Openb. 21:20).
22'n Tempel het ek egter nie in haar gesien nie, want die Here God, die Almagtige en die Lam is haar tempel.
23Die stad het ook nie 'n behoefte aan die son en aan die maan om daarin te skyn nie, want die heerlikheid van God verlig dit en die Lam is haar lamp.
24En die nasies sal leef in haar lig en die konings van die aarde bring hulle heerlikheid na haar.
25En haar poorte sal beslis nie bedags gesluit word nie, want die nag sal nie meer bestaan nie.
26Hulle sal ook die heerlikheid en die eerbetoon van die nasies na haar toe bring.
27Ook sal niks wat besoedel is in haar ingaan nie en niemand wat iets afskuweliks en vals doen nie, slegs hulle wat opgeskryf is in die Boek van die Lewe van die Lam.
Die heerlikheid van God is 'n ontsagwekkende kaleidoskoop van kleure. Johannes sê in Openbaring dat Hy die voorkoms het van 'n kristalhelder jaspis is. In Openbaring 4 sê Johannes dat God ook die kleur van karneool uitstraal – rooi. Rondom sy troon is 'n reënboog of "halo" wat soos groen smarag skyn.
Daarmee word natuurlik 'n verband gelê met die OT teken van die reënboog (qěšěṯ) met sy betekenis as 'n teken van die verbond van God met die aarde en almal daarop om nie weer die hele aarde met water te vernietig nie (Gen. 9:12-17).
Esegiël beskryf sy troon as gebou van saffiere – blou – en sy voorkoms soos blinkende brandende metaal. Soos Moses dit ook in Eksodus waarneem: "onder sy voete was 'n plaveisel soos saffiersteen, so blou soos die hemel self." (Eks. 24:9). Esegiël sê ook: "Die glans rondom was soos dié van die reënboog in 'n wolk na die reën." (Eseg. 1:22-28).
Let op dat dit die primêre kleure is waarmee alle fotograwe werk, RGB, Rooi-Groen-Blou. Die beskrywing van God hou ook verband met die primêre kleure van die verf waarmee kunstenaars werk: rooi, geel, blou. Maar hier is dit veral die primêre kleure van lig wat in fokus is.
22:1Toe het die engel aan my 'n rivier van water wat lewe gee, gewys. Dit is helder soos kristal en het uit die troon van God en die Lam gevloei.
5Daar sal nie meer nag wees nie en die nodigheid aan die lig van 'n lamp en die lig van die son bestaan nie meer nie, omdat die Here God hulle sal verlig en hulle sal vir ewig as konings heers.
Hierdie water loop soos 'n rivier uit die troon van God en die Lam en gee lewe asook genesing via die boom van die lewe wat by die rivier geplant is en via sy maandelikse vrugte en oorvloed blare genesing bring. Dit sluit baie nou aan by Esegiël 47 wat beide oor die stroom van water uit die heiligdom en die blare van die bome daar langsaan wat genesing bring, skrywe. Dit laat 'n mens ook dink aan Psalm 1 se prentjie van die oorvloed wat iemand beleef wat na God luister en met 'n boom wat by watervore geplant is, vergelyk word.
9En hy sê toe vir my: "Oppas, moenie! Ek is 'n mededienskneg van jou en van jou medegelowiges, die profete en van hulle wat die woorde van hierdie boekrol gehoorsaam. Kniel voor God in aanbidding neer!"
Johannes sluit die boek af met 'n versekering van die Here Jesus Christus se spoedige wederkoms in 'n wisselspraak tussen die engel, die Here Jesus self, die Heilige Gees, die bruid, Johannes en die veronderstelde lesers van die boek Openbaring.
Dat die Here Jesus self drie keer dit herhaal, gee aan dié slotgedeelte 'n besondere krag: vers 7, 12, 20: "Kyk, Ek kom gou!".
Die woorde in vers 11 kan op twee maniere verstaan word, as 'n beskrywing van wat in werklikheid gebeur – sondaars hou aan met sondig, dié wat gehoorsaam is, groei in gehoorsaamheid – óf as 'n waarskuwing aan goddeloses dat hulle op 'n pad is wat na die verderf lei en omgekeerd 'n aanmoediging aan gelowiges dat hulle moet volhou op die pad wat na die volle gemeenskap met God lei.
Die beloning van die Here Jesus dui nie op 'n verdienstelike karakter van die wederkoms nie, maar op die sekerheid van die redding van diegene wat in 'n verhouding met Hom lewe wat loon sal insluit. Dit word gekontrasteer met dié wat nie deel van die stad sal hê nie – honde (seksuele perverte), towenaars, onsedelikes, moordenaars, afgodsaanbidders en leuenaars – 'n soortgelyke lys as wat in hoofstuk 21 gegee is.
Johannes bevestig self oor die inhoud van sy boek dat dit gesagvol is, een van die redes waarom die boek uiteindelik in die kanon ingesluit is, komende van 'n apostel wat die Here Jesus op aarde geken het. Niemand mag hieraan verander nie, anders sal hy of sy nie net die plae wat in die boek beskryf is, ondervind nie, maar ook uit die Boek van die Lewe uitgeskryf word.
Jy kan jou bydrae gee met Snapscan aan die einde.
Vonkk 183 – Net soos die hemelkoor – let op die woorde – dit sing Openbaringstaal. Dit begin by die geboorte van Jesus en eindig by die bruilofsmaaltyd van die Lam! Dankie Albert!!!